Små til middelsstore, halvblanke, svarte snutebiller, kroppen litt pæreformet, oversiden fint hårete. Hodet er i midten trukket ut til en snute som er litt kortere enn resten av hodet. Fasettøynene er runde og utstående. Antennene er ikke knebøyde og har en avlang, tre-leddet klubbe. Brystskjoldet (pronotum) er omtrent så langt som bredt, framover tilsmalnet, med rundede sider. Dekkvingene er mye bredere enn brystskjoldet, med tydelige skuldre, parallellsidige med fine punktstriper. Beina er kraftige og middels lange.